**Universitatea „Alexandru Ioan Cuza” din Iaşi**

**Facultatea de Filosofie și Științe Social-Politice**

**Departamentul de Sociologie, Asistență Socială și Resurse Umane**

**Ghid de elaborare
a lucrărilor de finalizare
a studiilor de licență și master**

**Licență Disertație**

|  |  |
| --- | --- |
| **Sociologie****Asistență socială** **Resurse umane** | **Sociologia organizațiilor și a resurselor umane****Familia și managementul resurselor familiale****Probațiune, mediere și asistența socială a victimelor infracțiunilor****Supervizare și planificare socială****Lifelong well-being and healthy ageing** |

**Ediția noiembrie 2024**

**1. Aspecte generale**

Examenele de finalizare a studiilor se susțin în conformitate cu Legea învățământului superior nr. 199/2023, cu modificările şi completările ulterioare, a Ordinul Ministrului privind cadrul general de organizare a examenelor de finalizare a studiilor în învățământul superior și pe baza *Regulamentului privind organizarea și desfășurarea examenelor de licență / diplomă, disertație și absolvire la Universitatea „Alexandru Ioan Cuza” din Iași.*

Examenele de finalizare a studiilor în învățământul superior sunt:

* **examen de licență**, pentru ciclul de studii universitare de licență;
* **examen de disertație**, pentru ciclul de studii universitare de master;
* examen de susținere publică a tezei de doctorat;
* examen de certificare, pentru programele de studii postuniversitare de tip specializare.

Examenele de finalizare a studiilor se organizează în trei sesiuni:

* Sesiunea vară (iunie - iulie);
* Sesiunea toamnă (septembrie) – sesiunea specială pentru studenții care au beneficiat de mobilități Erasmus pe parcursul ultimului an de studii;
* Sesiunea iarnă (februarie).

Tema pentru lucrarea de finalizare a studiilor se alege în penultimul an de studii:

* pentru examenul de licență tema se alege în cel de-al doilea semestrul al anului II de studii;
* pentru examenul de disertație tema se alege în cel de-al doilea semestrul al anului I de studii;

**Lucrarea de licență** trebuie să respecte un cumul de standarde academice: temă de cercetare relevantă pentru domeniu, acuratețe în redactare, aspecte teoretice definitorii, ipoteze de lucru și instrumente de cercetare, utilizarea corectă a aparatului critic, bibliografie actualizată și adecvată temei și domeniului.

**Lucrarea de licență** reprezintă o lucrare cu caracter științific pe care absolventul o realizează și o susține în fața comisiei în vederea obținerii diplomei de licență. Acesta trebuie să conțină **rezultate ale propriilor cercetări** **și investigații în domeniul temei alese**, care vor deține ponderea principală în volumul lucrării, să demonstreze familiarizarea cu literatura relevantă pentru tema abordată, corectitudine din punct de vedere științific și metodologic, să aibă o structură logică și să fie redactată coerent, în stil științific, iar forma grafică să respecte normele academice specifice domeniului. Tema aleasă sau propusă este relevantă pentru specializarea absolvită.

**Lucrarea de disertație** trebuie să respecte un cumul de standarde academice: temă de cercetare relevantă pentru domeniu, acuratețe în redactare, aspecte teoretice definitorii, ipoteze de lucru și instrumente de cercetare, utilizarea corectă a aparatului critic, bibliografie actualizată și adecvată temei și domeniului.

**Lucrarea de disertație** trebuie să demonstreze cunoașterea științifică avansată a temei abordate, să conțină elemente de originalitate în dezvoltarea sau soluționarea temei, precum și modalități de validare științifică a acestora. Prin conținutul său tematic, obiective, metodologie și conținut aplicativ lucrarea de disertație trebuie să reprezinte un progres semnificativ în raport cu cerințele normale existente față de o lucrare de licență.

Suportul bibliografic al lucrării de disertație trebuie sa facă dovada că autorul acesteia a parcurs principalele lucrări de referință ale domeniului, din ultimii ani, atât din literatura de specialitate internațională, cât și din cea autohtonă. **Tema lucrării de disertație** se stabilește de către conducătorul de disertație împreună cu masterandul și se corelează cu programul de pregătire universitară de masterat, cu domeniul de competență al conducătorului de disertație.

Temele lucrărilor de licență/ disertație sunt cele propuse de către cadrele didactice care îndrumă lucrări de finalizare a studiilor, verificate de către departamente și aprobate de către Consiliul facultății.

Lucrările de finalizare a studiilor se pregătesc, elaborează, editează și se susțin în limba de predare a programului de studiu.

Probele din cadrul examenului de finalizare a studiilor se desfășoară în sediul universității, în prezența, în același loc și în același moment a comisiei de examen și a candidatului.

**Examenul de licență** constă din două probe:

* Proba 1: Cunoştinţe fundamentale şi de specialitate;
* Proba 2: Prezentarea şi susţinerea lucrării de licenţă/.Această probă este publică.

Media minimă de promovare a fiecărei probe din cadrul examenului de licență este 5,00. Media finală minimă de promovare este 6,00.

Participarea la proba 2 - prezentarea și susținerea lucrării de licență - este condiționată de promovarea probei 1.

Deliberarea comisiei cu privire la stabilirea rezultatelor nu este publică. Promovarea examenului de licență este creditată cu 10 puncte de credit, suplimentar celor 180 obligatorii.

**Examenul de disertație** constă dintr-o singură probă:

* Prezentarea și susținerea lucrării de disertație. Această probă este publică.

Media minimă de promovare a examenului de disertație este 6,00.

Deliberarea comisiei cu privire la stabilirea rezultatelor nu este publică. Promovarea examenului de disertație este creditată cu 10 puncte de credit, suplimentar celor 120 obligatorii.

**Comisiile de examen** pentru finalizarea studiilor universitare de licenţă și a studiilor universitare de masterat sunt formate din 5 membri, titulari ai Universității „Alexandru Ioan Cuza” din Iași, după cum urmează:

a) președinte (profesor, conferențiar);

b) doi membri permanenți (profesor, conferențiar, lector/şef lucrări);

c) un membru nepermanent (îndrumătorul lucrării);

d) secretar (cel puţin gradul de asistent titular, exclusiv cu atribuții de administrare a documentelor).

În situația în care îndrumătorul lucrării este membru permanent în comisie/ președinte, acesta va fi înlocuit în această calitate de către un membru supleant și va nota doar ca membru nepermanent, astfel încât candidatul va primi patru note de la patru membri diferiți ai comisiei.

**2. Etică academică**

Autorii lucrărilor de finalizare a studiilor trebuie să aibă un comportament etic și să nu întreprindă acțiuni care ar putea prejudicia reputația Departamentului de Sociologie, Asistență Socială și Resurse Umane sau a statutului profesiei de sociolog, specialist resurse umane sau asistent social.

Autorii lucrărilor trebuie să recunoască faptul că participarea respondenților este voluntară și are la bază un consimțământ informat.

Autorii lucrărilor vor respecta drepturile respondenților și nu îi vor leza sau afecta în nici un fel pe parcursul cercetării sau ca rezultat direct al cercetării/

Autorii lucrărilor vor proteja confidențialitatea respondenților și vor utiliza datele obținute doar în scopul cercetării științifice.

Autorii lucrărilor vor evita prezentarea stereotipică a indivizilor și grupurilor sociale și limbajul discriminator.

Principiul onestității și corectitudinii intelectuale este esențial în elaborarea lucrării de finalizare a studiilor și presupune respectarea proprietății intelectuale și respectarea normelor de bună conduită profesională și de cercetare științifică. Respectul acordat muncii academice presupune evaluarea producției științifice proprii în mod cinstit și cu referire la sursele folosite, precum și la gradul de originalitate a contribuției.

Departamentul de Sociologie, Asistență Socială și Resurse Umane denunță plagiatul sub orice formă. **Plagiatul** reprezintă expunerea într-o operă scrisă sau o comunicare orală, inclusiv în format electronic, a unor texte, expresii, idei, demonstrații, date, ipoteze, teorii, rezultate ori metode științifice extrase din opere scrise, inclusiv în format electronic, ale altor autori, fără a menționa acest lucru și fără a face trimitere la sursele originale; **autoplagiatul** reprezintă expunerea într-o operă scrisă sau o comunicare orală, inclusiv în format electronic, a unor texte, expresii, idei, demonstrații, date, ipoteze, teorii, rezultate ori metode științifice extrase din opere scrise, inclusiv în format electronic, ale aceluiași sau acelorași autori, fără a menționa acest lucru și fără a face trimitere la sursele originale.

Cadrul didactic conducător științific al lucrării de finalizare a studiilor răspunde în solidar cu autorul lucrării de asigurarea autenticității conținutului.

Responsabilitatea privind declarația de autenticitate a lucrării de finalizare a studiilor revine candidatului. Tentativa de fraudă se pedepsește prin eliminarea candidatului din examen. Conducătorul științific este responsabil, împreună cu studentul în legătură cu asigurarea autenticității lucrării.

Responsabilitatea verificării autenticității conținutului lucrării de finalizare a studiilor revine conducătorului științific care are obligația de a parcurge conținutul tezei, de a verifica lucrarea cu un soft antiplagiat agreat și de a întocmi referatul de apreciere.

**Evaluarea similitudinii**

Procentul de similitudine acceptat:

* Lucrarea de **licență**: maxim **15%**;
* Lucrarea de **disertație**: maxim **15%**.

Bazele de date incluse în căutarea pentru evaluarea similitudinii sunt:

* internet (include conținutul prezent al surselor de pe internet relevante și conținut care nu mai este disponibil pe internetul în timp real, dar care a fost stocat în baza de date a soft-ului antiplagiat);
* lucrările studenților (include lucrări ale studenților stocate în baza de date a soft-ului antiplagiat);
* periodice, jurnale și publicații (include conținut aflat în baze de date comerciale sub licență; include periodice populare, publicații și jurnale academice).

Filtre utilizate în evaluarea similitudinii:

* excludere citate;
* excludere bibliografie;
* excludere sursele mai mici de 10 cuvinte;

La sfârșitul lucrării de finalizare a studiilor va fi inserată *Declarația privind originalitatea conținutului lucrării de licență / diplomă / disertație / absolvire* semnată de student și avizată de conducătorul științific al lucrării.

Raport privind originalitatea (prima pagină din raportul generat de softul antiplagiat care conține: Data depunerii; ID-ul depunerii; Numele fișierului; Numărul cuvintelor; Numărul caracterelor și raportul sintetic privind originalitatea – ultima/ultimele pagini din raportul generat de softul antiplagiat care conține: % Indice de similitudine; % Surse de pe internet; % Publicații; % Lucrările studenților; lista completă cu surse principale; excluderile activate)

Lucrările care depășesc procentele maxime de similitudine nu vor fi acceptate pentru a fi prezentate și susținute.

**3. Tehnoredactare**

Lucrările de finalizare a studiilor se vor încadra în următoarele dimensiuni\*:

* Lucrarea de **licență**: minim **45 de pagini** - maxim **50 de pagini,** din care 15-20 de pagini vor reprezenta partea teoretică;
* Lucrarea de **disertație**: minim **35 de pagini** - maxim **40 de pagini,** din care 10-15 pagini vor reprezenta partea teoretică;

\*inclusiv: cuprins, bibliografie,

\*\*anexele (instrumentele de lucru, formularul de consimțământ informat, etc.): nu se vor numerota

Setarea paginii:

* margini 2,5 cm (sus, jos, stânga, dreapta);
* pentru legare (gutter) 0,5 cm (stânga);
* format A4 (21 x 29,7 cm).

Setarea fontului:

* font Times New Roman;
* mărimea fontului 12.

Setarea paragrafului:

* aliniere justify;
* spațiere 1,5 linii (0,0 puncte înainte & după).

Alte setări:

* numerotarea paginilor dreapta jos (începând cu prima pagină imediat după copertă);
* nu se vor folosi *headers* sau *footers*.

Imprimare și legare:

* Lucrările vor fi imprimate față-verso;
* Lucrările imprimate vor fi broșate – legare cu termoclei (lucrările nu vor fi legate cu arc de plastic / metalic; lucrările nu vor fi legate cu cartonare).

Lucrările care nu respectă condițiile de tehnoredactare, imprimare și legare nu vor fi acceptate pentru a fi prezentate și susținute.

**4. Citare și bibliografie**

Un stil de citare coerent și concis ajută cititorul să contextualizeze informațiile și contribuțiile autorului prin raportare la autorii care au influențat sau inspirat lucrarea. Stilul de citare utilizat pentru elaborarea lucrărilor de finalizare a studiilor este **APA** ediția a 7-a (2020).

Stilul de citare APA (citare de tip autor-dată) oferă o bază pentru o comunicare eficientă atât specialiștilor, cât și studenților, deoarece ajută autorii să își prezinte ideile într-o manieră clară, concisă și organizată. Uniformitatea și coerența citării în cadrul unei lucrări științifice permit cititorilor să se concentreze pe ideile prezentate și să identifice rapid sursele de informații. Stilul de citare APA, utilizat în științele sociale, facilitează o prezentare completă a informațiilor esențiale, precum și o lectură cursivă, fără elemente care să distragă atenția.

**Citare**

Vor fi citate doar acele lucrări din care au fost încorporate idei sau elemente în lucrarea de licență sau disertație.

Vor fi citate cu precădere sursele primare (lucrarea originală) și cu moderație sursele secundare (o lucrare care face referire la lucrarea originală).

Vot fi indicate sursele atât în cazul parafrazărilor (exprimarea prin cuvinte proprii a ideilor unui alt autor), cât și în cazul citărilor (preluări exacte din lucrările originale).

**Citarea în paranteză.** Redactați numele autorului, anul publicării lucrării și pagina (dacă este cazul) între paranteze, separate de virgule, în text (Cole, 1992, p. 251). Punctul sau alte semne de punctuație se vor pune după paranteză. Pentru pagini multiple se va utiliza prescurtarea „pp.” (Cole, 1992, pp. 251-252).

**Citarea narativă.** Numele autorului apare în text urmat de anul publicării lucrării între paranteze. Cole (1992) notează că …

**Citarea lucrărilor multiple.** Lucrările citate sunt menționate în ordinea alfabetică a autorilor și sunt separate prin punct și virgulă. (Adams et al., 2019; Shumway & Shulman, 2015; Westinghouse, 2017)

Citarea unor surse secundare (apud-„după”) adică citarea unei lucrări dintr-o altă lucrare: îl cităm pe Ionescu după Georgescu. Cu alte cuvinte într-un articol scris de Georgescu, acesta îl citează pe Ionescu, și pe noi ne interesează acel citat. Academic este bine să căutăm articolul lui Ionescu și să îl cităm. Dacă nu este posibil vom scrie: (Ionescu, 2016 apud Georgescu, 2020, p. 15).

**Autori multipli.** Pentru referințele care au unul sau doi autori, trebuie menționate numele acestora (Cole & Green, 2003). Cole și Green (2003) arată că... .

Pentru referințele care au trei sau mai mulți autori, trebuie utilizată forma următoare de citare: (Cole et al., 2003). Cole et al. (2003) consideră că... .

*Important*: fiecare autor trebuie menționat în bibliografie (nu este permisă utilizarea et al!).

**Lucrări ale aceluiași autor publicate în același an.** În cazul în care sunt citate lucrări ale aceluiași autor publicate în același an după anul publicării va fi inclusă o literă (Cole, 1992a). (Cole, 1992b).

**Autori instituții.** Abrevierea instituției va fi indicată la prima citare: (National Institute of Mental Health [NIMH], 2020). Citările următoare: (NIMH, 2020).

**Citate scurte** (mai puțin de 40 de cuvinte). Citatele scurte vor fi incorporate in text între paranteze:

Effective teams can be difficult to describe because “high performance along one domain does not translate to high performance along another” (Ervin et al., 2018, p. 470).

“Even smart, educated, emotionally stable adults believe superstitions that they recognize are not rational,” as exemplified by the existence of people who knock on wood for good luck (Risen, 2016, p. 202).

Biebel et al. (2018) noted that “incorporating the voice of students with psychiatric disabilities into supported education services can increase access, involvement, and retention” (p. 299).

“Some people are hilarious, others are painfully unfunny, and most are somewhere in between,” wrote Nusbaum et al. (2017, p. 231) in their exploration of humor.

**Citate lungi** (40 de cuvinte sau mai multe). Citatele lungi vor fi redate ca un paragraf separat. Întregul paragraf va fi aliniat cu 1,5 cm la stânga:

Researchers have studied how people talk to themselves:

Inner speech is a paradoxical phenomenon. It is an experience that is central to many people’s everyday lives, and yet it presents considerable challenges to any effort to study it scientifically. Nevertheless, a wide range of methodologies and approaches have combined to shed light on the subjective experience of inner speech and its cognitive and neural underpinnings. (Alderson-Day & Fernyhough, 2015, p. 957)

**Bibliografie**

Bibliografia de la sfârșitul lucrării oferă informațiile necesare pentru identificarea fiecărei lucrări citate în text. Alegeți referințele în mod judicios și includeți numai lucrările pe care le-ați utilizat în cercetarea și pregătirea lucrării dvs.

Lista completă a lucrărilor citate, indiferent de tipul lor, va fi aranjată în ordinea alfabetică a numelor autorilor, utilizând următorul stil:

American Nurses Association. (2015). *Code of ethics for nurses with interpretive statements*. https://www.nursingworld.org/coe-view-only

Cole, T. (1992). *The journey of life. A cultural history of aging in America*. Cambridge University Press.

Elder, G. H. & Clipp, E. C. (1988). Wartime losses and social bonding: influences across 40 years in men’s lives. *Psychiatry, 51*(1), 177-198.

List of oldest companies. (2019, January 13). In Wikipedia. https://en.wikipedia.org/w/index.php?title=List\_of\_oldest\_companies&oldid=878158136

Ruth, J. E. & Oberg, P. (1996). Ways of life: old age in life history perspective. In Birren, J.E., Kenyon, G., Ruth, J. E., Schroots, J. F. F. and Svensson, T. (Eds.), *Aging and biografy: explorations in adult development* (pp. 167-186). Springer.

University of Oxford. (2018, December 6). *How do geckos walk on water?* [Video]. YouTube. https://www.youtube.com/watch?v=qm1xGfOZJc8

În redactarea bibliografiei vor fi respectate următoarele indicații generale:

* Recomandăm reducerea la minimum a citării unor lucrări nepublicate sau care urmează să fie prezentate în cadrul conferințelor, deoarece acestea sunt greu de consultat de către cititori. Dacă citați o astfel de lucrare, trebuie să indicați: titlul conferinței, organizatorul, locul și data la care va fi (sau a fost) prezentată lucrarea.
* Articol revistă: Menționați numele autorilor prima dată, urmate de virgulă și de inițialele prenumelor. Lăsați spații între inițiale. Păstrați ordinea numelor autorilor din articol. Precizați anul, între paranteze, apoi încheiați cu un punct. Utilizați majusculă doar pentru primul cuvânt al titlului. Pentru un titlu format din două părți, utilizați majusculă și pentru cea de-a doua parte a titlului. Folosiți majuscule și pentru substantivele proprii. Nu folosiți italic. Încheiați cu un punct. Utilizați majuscule pentru fiecare cuvânt din numele revistei, apoi puneți virgulă. Folosiți italic pentru numele revistei, însă nu și pentru virgulă. Menționați numărul volumului, cu italic. Nu lăsați spațiu, apoi menționați, între paranteze, numărul revistei. Puneți virgulă după paranteze. Dacă revista nu are număr, puneți punct după numărul volumului. Includeți numărul paginilor, folosind liniuță între numerele paginilor, fără a lăsa spațiu înainte sau după ea. Încheiați cu punct. Menționați URL-ul sau DOI-ul articolului (dacă are unul). Nu puneți punct la final.

Autor, A. A., & Autor, B. B. (An). Titlul articolului. *Numele Revistei*, *volum*(număr), #–#. https://doi.org/xxxx sau URL

* Carte/Volum cu un singur autor: Menționați numele autorilor prima dată, urmate de o virgulă și de inițialele prenumelor. Lăsați spații între inițiale. Păstrați ordinea numelor autorilor. Precizați anul, între paranteze, apoi încheiați cu un punct. Utilizați majusculă doar pentru primul cuvânt al titlului. Pentru un titlu format din două părți, utilizați majusculă și pentru cea de-a doua parte a titlului. Folosiți majuscule și pentru substantivele proprii. Utilizați italic pentru titlul cărții / volumului. Puneți punct. Cartea are un număr de ediție sau un număr de volum? Dacă da, menționați-l între paranteze, după titlu, dar înainte de punct. Dacă le regăsiți pe ambele, menționați prima dată ediția, apoi volumul, separate de virgulă. Menționați numele editurii, apoi puneți punct. Nu menționați localitatea unde a fost publicată cartea. Pentru lucrările cu mai multe edituri, menționați-le pe toate, separându-le cu punct și virgulă. Includeți DOI-ul cărții, dacă este cazul. Nu menționați un URL sau informații pentru lucrările preluate din baza de date. Menționați adresa URL pentru cărțile în format ebook. Nu puneți punct după DOI sau adresa URL.

Autor, A. A., & Autor, B. B. (Anul). *Titlul cărții* (ediția a 7-a). Editura. DOI sau URL

* Capitol în volum colectiv: Menționați numele autorilor prima dată, urmate de o virgulă și de inițialele prenumelor. Lăsați spații între inițiale. Păstrați ordinea numelor autorilor din articol. Precizați anul, între paranteze, apoi încheiați cu un punct. Utilizați majusculă doar pentru primul cuvânt al titlului. Pentru un titlu format din două părți, utilizați majusculă și pentru cea de-a doua parte a titlului. Folosiți majuscule și pentru substantivele proprii. Nu folosiți italic. Încheiați cu un punct. Scrieți cuvântul „In” și inițialele prenumelor și numele (păstrați această ordine) editorilor. Menționați „(Ed.)” pentru un singur editor sau „(Eds.)” în cazul în care sunt mai mulți. Puneți o virgulă, apoi precizați titlul cărții în care apare capitolul. Utilizați majusculă doar pentru primul cuvânt al titlului. Pentru un titlu format din două părți, utilizați majusculă și pentru cea de-a doua parte a titlului. Folosiți majuscule și pentru substantivele proprii. Utilizați italic pentru titlul cărții. Includeți numărul paginilor capitolului. Încheiați cu un punct. Dacă lucrarea are un număr de ediție sau volum, menționați-l între paranteze, înainte de numărul paginilor. Dacă are atât numărul ediției, cât și al volumului, menționați-le pe ambele, separate de virgulă. Menționați numele editurii, apoi puneți punct. Nu menționați localitatea unde a fost publicată cartea. Pentru lucrările cu mai multe edituri, menționați-le pe toate, separându-le cu punct și virgulă. Includeți DOI-ul cărții, dacă este cazul. Nu menționați un URL sau informații pentru lucrările preluate din baza de date. Menționați adresa URL pentru cărțile în format ebook. Nu puneți punct după DOI sau adresa URL.
* Autor, A. A., & Autor, B. B. (An). Titlul capitolului. In A. A. Editor & B. B. Editor (Eds.), *Titlul volumului colectiv* (ediția a 2-a, pp. #–#). Editura. DOI or URL
* Pagini web și site-uri web: Menționați autorul, data, titlul lucrării, numele site-ului. Includeți o dată de recuperare numai atunci când conținutul este proiectat să se modifice în timp Preluat [data vizitei paginii] de la [adresa completă de internet].

Autor, A. A., & Autor, B. B. (zi lună an). *Titlul postării*. Numele site-ului. URL

Autor, A. A., & Autor, B. B. (zi lună an). *Titlul postării*. Numele site-ului. Accesat zi lună an, de la URL

* Legislație: Indicați în text numele și numărul legii: Legea asistenței sociale nr. 292/2011; La bibliografie: Precizați autorul sau instituția care a publicat legea, data/ anul, numele legii și numărul acesteia. Publicat în … sau Disponibil pe: … [Accesat la data de …].

**5. Structura și conținutul lucrării de finalizare a studiilor**

Structura tipică a unei lucrări de finalizare a studiilor cuprinde următoarele elemente distincte:

* Copertă (obligatoriu, conform modelului)
* Cuprins
* Lista abrevierilor (dacă este cazul)
* Introducere
* Capitole și subcapitole
* Concluzii
* Bibliografie
* Anexe (dacă este cazul)
* Declarație de originalitate (obligatoriu, conform modelului)
* Raport sintetic similitudine (obligatoriu, generat de softul antiplagiat)

Structura detaliată, conținutul lucrării, aparatul teoretic și metodologic sunt stabilite de autorul lucrării și conducătorul științific.